মাড়বি হিডমা

মাড়বি হিডমা (১৯৮১ – ১৮ই নভেম্বর ২০২৫) ছিলেন একজন ভারতীয় নকশালবাদী নেতা। তিনি ভারতের কমিউনিস্ট পার্টি (মাওবাদী)-এর কেন্দ্রীয় কমিটিতে নিয়োগপ্রাপ্ত সর্বকনিষ্ঠ সদস্য ছিলেন। ছত্তিশগড়ে নিরাপত্তা বাহিনীর উপর একাধিক বড় ধরনের হামলার জন্য তিনি দায়ী ছিলেন, যার মধ্যে ২০১৩ সালের দরভা উপত্যকায় নকশাল হামলা উল্লেখযোগ্য। মৃত্যুর সময় তিনি রাষ্ট্রীয় তদন্ত সংস্থার মোস্ট ওয়ান্টেড তালিকায় অন্তর্ভুক্ত ছিলেন, এবং মৃত্যুর সময় তাঁর মাথার দাম ছিল এক কোটি টাকারও বেশি।

প্রাথমিক জীবন ও শিক্ষা
১৯৮১ সালে ছত্তিশগড়ের দক্ষিণ সুকমা জেলার পূবর্তী গ্রামে মাড়বি হিডমার জন্ম হয়।Hidma WAS listed as 35 in 2016. Hidma is listed as 36 in 2017. তিনি 'হিডমালু' ওরফে 'সন্তোষ' নামেও পরিচিত ছিলেন এবং পরবর্তীকালে বস্তার অঞ্চলে মাওবাদীদের অন্যতম মুখ হয়ে ওঠেন। দশম শ্রেণি পর্যন্ত প্রথাগত শিক্ষা শেষ করার পর তিনি  দলে যোগ দেন এবং ক্রমশ সামরিক কৌশল ও গেরিলা যুদ্ধ তৎপরতায় পারদর্শী হয়ে ওঠেন। জানা যায় যে, তিনি ফিলিপাইনের একটি জঙ্গি গোষ্ঠীর কাছ থেকে গেরিলা যুদ্ধের প্রশিক্ষণ নিয়েছিলেন।

জঙ্গি কার্যকলাপ
২০১৬ সালে অন্য ছয়জন সন্দেহভাজন নকশালদের সাথে হিডমাও গ্রেপ্তার হন; সে সময় তাঁকে সংগঠনের একজন সাধারণ সদস্য বা নিম্নস্তরের কর্মী হিসেবে গণ্য করা হতো। সেই সময়ের আসেপাশে তিনি পিপলস লিবারেশন গেরিলা আর্মির ১ নম্বর ব্যাটালিয়নের অঞ্চল কমান্ডার এবং সিপিআই (মাওবাদী)-র দণ্ডকারণ্য বিশেষ আঞ্চলিক কমিটির সক্রিয় সদস্য হয়ে ওঠেন। এই কমিটি মূলত সুকমা, দান্তেওয়াড়া ও বিজাপুর এলাকায় সক্রিয়। পরবর্তী সময়ে তিনি দলের কেন্দ্রীয় কমিটিতে সর্বকনিষ্ঠ সদস্য হিসেবে পদোন্নতি পান। ২০১০ সালের দন্তেওয়াড়া হামলা এবং ২০১৭ সালের সুকমা হামলা সহ নিরাপত্তা বাহিনীর ওপর একাধিক বড় নাশকতার অন্যতম মূল পরিকল্পনাকারী হিসেবে তাঁকে মনে করা হয়। সব মিলিয়ে ছাব্বিশটি পৃথক হামলার জন্য তাঁকে দায়ী করা হয়। ভারতীয় সংস্থাসমূহ তাঁর মাথার ওপর ৪৫ লক্ষ টাকার পুরস্কার ঘোষণা করে।

 ​২০২১ সালের তৎপরতা 

২০২১ সালের ৩ এপ্রিল নিরাপত্তা বাহিনীর পরিকল্পিত অভিযানের মূল লক্ষ্য ছিলেন মাড়বি হিডমা; বাহিনীর উদ্দেশ্য ছিল হিডমা ও তাঁর সহযোগীদের আটক করা। কেন্দ্রীয় রিজার্ভ পুলিশ বাহিনীর জঙ্গল যুদ্ধের বিশেষ একক কোবরা (CoBRA), তাদের সাধারণ ব্যাটালিয়ন এবং ছত্তিশগড় পুলিশের ডিস্ট্রিক্ট রিজার্ভ গার্ডের সমন্বয়ে গঠিত প্রায় ১,৫০০ জওয়ানের বাহিনী এই অভিযানে অংশ গ্রহণ করে, কিন্তু উল্টে তারাই প্রায় ৪০০ গেরিলার অতর্কিত হামলার শিকার হয়। পুলিশের প্রতিবেদন অনুযায়ী, পাঁচ ঘণ্টার এই লড়াইয়ে নিরাপত্তা বাহিনীর ২৩ জন সদস্য নিহত হন; যাঁদের মধ্যে ৮ জন সিআরপিএফ, ৮ জন ডিআরজি এবং ৬ জন স্পেশাল টাস্ক ফোর্সের সদস্য ছিলেন। এছাড়াও ৩৩ জন হতাহত হন, যাঁদের মধ্যে ১৩ জন গুরুতর আহত ছিলেন। পুলিশের দাবি অনুযায়ী, এই সংঘর্ষে একজন নারী সহ পিপলস লিবারেশন গেরিলা আর্মির প্রায় ১৫ জন সদস্য নিহত হন। দক্ষিণ বস্তারের যে জঙ্গলে এই ঘটনা ঘটে, সেখানে জঙ্গিদের একটি বড় বৈঠক হওয়ার গোয়েন্দা তথ্য ছিল।

 ​২০২৫ সালের কারেগুট্টা ঘেরাটোপ 
২০২৫ সালের এপ্রিল মাসে শুরু হওয়া অপারেশন ব্লাক ফরেস্টের সময় হিডমা আবারও সংবাদ শিরোনামে আসেন। অভিযোগ ওঠে যে, কারেগুট্টা পাহাড়ে ১,০০০-এরও বেশি মাওবাদী গেরিলাকে নিয়ে সিআরপিএফ যে ঘেরাটোপ তৈরি করেছিল, তার কেন্দ্রবিন্দুতে ছিলেন স্বয়ং হিডমা।

 মৃত্যু 
২০২৫ সালের ১৮ নভেম্বর, অন্ধ্রপ্রদেশের আল্লুরি সীতারামারাজু জেলার মারেডুমিলি বনাঞ্চলে নিরাপত্তা বাহিনীর সঙ্গে সংঘর্ষে মাড়বি হিডমা নিহত হন। এ ঘটনায় তাঁর স্ত্রী রাজে ওরফে রাজাক্কা এবং আরও চারজন মাওবাদী সদস্যও নিহত হন। মৃত্যুকালে হিডমার বয়স হয়েছিল ৪৪ বছর। পুলিশের প্রতিবেদনে বলা হয় যে ছত্তিশগড় থেকে অন্ধ্রপ্রদেশে স্থান পরিবর্তনের চেষ্টা করছেন; এমন গোয়েন্দা তথ্যের ভিত্তিতে ওই এলাকায় অভিযান চালানো হয়। সকাল ৬টা থেকে ৭টার মধ্যে প্রায় এক ঘণ্টা স্থায়ী এই সংঘর্ষে হিডমা গুলিবিদ্ধ হয়ে ঘটনাস্থলেই মৃত্যুবরণ করেন।

 প্রেক্ষাপট ও গোয়েন্দা তথ্য 
২০২৫ সালে সিপিআই (মাওবাদী)-এর শীর্ষ নেতৃত্বে ধারাবাহিক ক্ষয়ক্ষতির ফলে সংগঠনের ভেতরে নেতৃত্ব সংকট সৃষ্টি হয়। একই বছরে নাম্বালা কেশব রাও ওরফে বাসবরাজের মৃত্যু এবং পলিটব্যুরো সদস্য মাল্লোজুলা বেণুগোপাল রাও ওরফে ভূপতির আত্মসমর্পণের পর সংগঠনে অভ্যন্তরীণ বিভাজন তৈরি হয়। প্রতিবেদনসমূহে উল্লেখ করা হয় যে অক্টোবরে আত্মসমর্পণ করা প্রাক্তন পিএলজিএ সদস্য ওয়াম লখমু হিডমার গতিবিধি সম্পর্কে নিরাপত্তা বাহিনীকে গুরুত্বপূর্ণ তথ্য প্রদান করেছিলেন, যার ভিত্তিতে অভিযানের পরিকল্পনা শক্তিশালী হয়। একই বছরে তিন শতাধিক মাওবাদী নিরাপত্তা বাহিনীর অভিযানে নিহত এবং ১,৩০০-র বেশি সদস্য আত্মসমর্পণ করায় সংগঠনের সামরিক সক্ষমতা উল্লেখযোগ্যভাবে কমে যায়।

 বিতর্ক 
সংবাদমাধ্যমের একটি অংশের প্রতিবেদনে দাবি করা হয় যে হিডমাকে "ভুয়ো সংঘর্ষে" হত্যা করা হয়েছে। তবে নিরাপত্তা সংস্থাগুলো এই অভিযোগ অস্বীকার করেছে এবং জানিয়েছে যে সংঘর্ষটি সুনির্দিষ্ট গোয়েন্দা তথ্যের ভিত্তিতে পরিচালিত হয়েছিল। মৃত্যুর সময় বিভিন্ন রাজ্য মিলিয়ে হিডমার মাথার ওপর ১ কোটি টাকারও বেশি পুরস্কার ঘোষিত ছিল।

 তথ্যসূত্র 

বিষয়শ্রেণী:১৯৮১-এ জন্ম
বিষয়শ্রেণী:২০২৫-এ মৃত্যু
বিষয়শ্রেণী:ভারতীয় গেরিলা
বিষয়শ্রেণী:ভারতীয় মার্ক্সবাদী
বিষয়শ্রেণী:নকশালবাদী
বিষয়শ্রেণী:সংশোধনবাদ বিরোধী
বিষয়শ্রেণী:সুকমা জেলার ব্যক্তি
বিষয়শ্রেণী:ভারতের কমিউনিস্ট পার্টির (মাওবাদী) রাজনীতিবিদ
বিষয়শ্রেণী:ভারতে আইন প্রয়োগকারী কর্মকর্তার দ্বারা নিহত ব্যক্তি